Afvalligheid neem verskeie vorms aan. Tydens die moderne era is geglo dat die waarheid slegs aan die hand van wetenskaplike bevindinge geken kon word en die verstand die finale arbiter. Dit het tot verskeie wêreldsienings soos ateïsme en utopiese filosofieë soos Marxisme, fascisme, sosialisme, kommunisme en liberalisme gelei wat chaos gesaai en die dood gemaai het.
Postmodernisme het ook in kerke te lande gekom nadat dit in die glanspapier van vernuwing toegedraai en by kerkdeure ingestoot is wat bewustelik oopgelaat is. Dis as nuwe teologiese insig verwelkom en mense leer dat die Bybel vir mense van ŉ ander tyd geskryf is. Die skrywers daarvan het oor geen kennis van moderne sake beskik het nie. Daarom is die Bybel nie op die moderne lewe van toepassing nie. Dis ŉ uitgediende geskrif wat oor dit wat mense in die verlede oor God geglo het, handel. Gevolglik kan die moderne mens daarmee na goeddunke handel.
“Maar God sy dank wat ons altyd laat triomfeer in Christus en wat die reuk van sy kennis deur ons oral versprei. Want ons is ’n aangename geur van Christus tot eer van God onder die wat gered word en onder die wat verlore gaan; vir die laaste ’n reuk van die dood tot die dood...” (2 Kor.2:14-16).
Die samelewing het leraars geslagte lank as waarheidsleiers geag. Nie meer vandag nie. Baie lidmate is nie bereid om die waarheid van God se Woord op sy te skuif en van ŉ goddelose wêreldsiening hulle evangelie te maak nie. Hulle is skaam vir die kerk waaraan hulle behoort omdat dit ŉ verleentheid vir die Christendom geword het!
Talle Bybelse waarhede word verwerp omdat dit met die nuwe insigte bots. Ontspoorde kerke verkondig dat die kruisiging nie ter wille van die sonde plaasgevind het nie. Dis bloot Paulus se teksuitleg van die manier wat hy die OT gelees het.
En so gaan die son oor eens sonnige kerke vinnig onder. Dit word egter nie flouer omdat blindes dit nie kan sien nie. So ook nie die lig van die waarheid omdat geestelik blindes dit nie wil raaksien nie!
Wie die waarheid die deur wys, laat twyfel by ŉ venster inkom. En dis waarop die Satan teer. Gelowiges moet dit weet.
“Hulle belowe vryheid aan hulle, terwyl hulle self slawe van die verdorwenheid is; want waardeur ŉ mens oorwin is, daarvan het hy ook ’n slaaf geword” (2 Pet.2:19).